## Cinc hospitals valencians guardonats en els premis nacionals TOP 20 de 2024

*** Els premis TOP 20 són una iniciativa que té més de dos dècades d’història i reconeixen l’excel·lència dels hospitals a escala nacional
* Els centres guardonats han sigut els hospitals Clínic, La Fe, La Ribera, Dénia i Ontinyent**

Els hospitals Clínic Universitari, l’Universitari i Politècnic La Fe, l’Hospital Universitari de la Ribera, l’Hospital de Dénia i l’Hospital General d’Ontinyent han sigut guardonats en la convocatòria dels premis TOP 20 de 2024 que reconeixen l’excel·lència dels hospitals a escala nacional.

L’Hospital La Fe ha obtingut el premi a la gestió global, en l’apartat d’‘hospitals d’alta complexitat’ i el premi a l’‘àrea de sistema nerviós’. El Servici de Neurologia de La Fe, que compta amb un equip humà de prop d’un centenar de professionals, s’organitza en set unitats de gestió clínica que comprenen les àrees de malalties cerebrovasculars, trastorns de moviment (pàrkinson), epilèpsia, cefalees, demències (alzhèimer), patologia neuromuscular/atàxies i neuroimmunologia del sistema nerviós central (esclerosi múltiple).

D’altra banda, el Clínic de València ha sigut reconegut com el millor en la categoria de ‘servici d’urgències’, en esta primera ocasió en què s’inclou esta àrea en els 25 anys de recorregut d’estos premis.

El Servici d’Urgències de l’Hospital Clínic ha incorporat noves iniciatives en els últims anys com les unitats de fragilitat o la de control d’altes o el programa diari de simulació en pacient crític. El servici atén a l’any al voltant de 192.000 pacients.

Pel que fa a l’Hospital de la Ribera, ha sigut premiat en l’‘àrea del cor’, després de l’avaluació per part d’una comissió científica que ha valorat indicadors clau com la qualitat, eficiència, funcionament i les bones pràctiques en este àmbit especialitzat, i ha resultat finalista en l’‘àrea del renyó i vies urinàries’.

L’Hospital de Dénia ha rebut el premi de la categoria de ‘salut de la dona’ i el seu Servici de Pneumologia ha quedat finalista en l’‘àrea respiratòria’. En l’àmbit de la dona, el Servici de Ginecologia de Dénia treballa amb un enfocament integral per a l’atenció de la salut femenina, mitjançant l’adopció de protocols innovadors, programes de prevenció i tècniques avançades de diagnòstic.

També en l’‘àrea de la dona’ ha sigut reconegut l’Hospital General d’Ontinyent, així mateix guardonat en l’apartat de ‘gestió hospitalària global’.

**Premis TOP 20**

Els premis TOP 20 són una iniciativa que té més de dos dècades d’història i reconeixen l’excel·lència dels hospitals a escala nacional. Es basen en l’avaluació d’indicadors objectius de qualitat i gestió sanitària, la qual cosa assegura la imparcialitat i la transparència en la selecció dels guanyadors.

Estos guardons, referència en l’àmbit sanitari espanyol, es basen en més de 120 indicadors objectius que avaluen 30 processos en huit àrees clíniques, analitzant més de 250 hospitals tant públics com privats, segons la seua grandària i àmbit d’especialització.

L’anàlisi es fa a partir del conjunt mínim bàsic de dades (CMBD), la qual cosa proporciona una avaluació contínua i precisa de l’exercici dels hospitals. Este programa oferix al sector sanitari una valuosa ferramenta per a millorar resultats i reconéixer les bones pràctiques en qualitat, funcionament i eficiència.

Fecha: 22/10/2024